L-effetti tat-tibdil fil-klima fuq id-drittijiet tal-bniedem u r-rwol tad-difensuri ambjentali dwar din il-kwistjoni Kumitat għall-Affarijiet Barranin Riżoluzzjoni tal-Parlament Ewropew tad-19 ta' Mejju 2021 dwar l-effetti tat-tibdil fil-klima fuq id-drittijiet tal-bniedem u r-rwol tad-difensuri tal-ambjent f'din il-kwistjoni (2020/2134(INI)) Il-Parlament Ewropew, – wara li kkunsidra d-Dikjarazzjoni Universali tad-Drittijiet tal-Bniedem (UDHR), it-trattati, il-konvenzjonijiet u l-istrumenti rilevanti tan-Nazzjonijiet Uniti (NU), b'mod partikolari d-Dikjarazzjoni tan-NU dwar id-Drittijiet tal-Popli Indiġeni (UNDRIP), adottata mill-Assemblea Ġenerali tan-NU fit-13 ta' Settembru 2007, u l-Karta tad-Drittijiet Fundamentali tal-Unjoni Ewropea (il-"Karta"), li jispeċifikaw li l-bnedmin kollha huma intitolati għat-tgawdija sħiħa tad-drittijiet tal-bniedem u l-libertajiet fundamentali tagħhom mingħajr diskriminazzjoni, – wara li kkunsidra d-Dikjarazzjoni tan-NU dwar id-Difensuri tad-Drittijiet tal-Bniedem tal-1998, – wara li kkunsidra r-riżoluzzjoni A/RES/53/144 tat-8 ta' Marzu 1999 tal-Assemblea Ġenerali tan-NU, li tadotta d-Dikjarazzjoni dwar id-Difensuri tad-Drittijiet tal-Bniedem, – wara li kkunsidra l-Konvenzjoni dwar id-Diversità Bijoloġika (KDB) adottata f'Rio fl-1992 u ffirmata minn 168 pajjiż, u r-riżoluzzjoni tiegħu tas-16 ta' Jannar 2020 dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika, – wara li kkunsidra l-Aġenda 2030 għall-Iżvilupp Sostenibbli, kif adottata mill-Assemblea Ġenerali tan-NU fil-25 ta' Settembru 2015, kif ukoll l-Għanijiet ta' Żvilupp Sostenibbli (SDGs), – wara li kkunsidra l-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC), li daħlet fis-seħħ fil-21 ta' Marzu 1994, il-Protokoll ta' Kjoto tal-11 ta' Diċembru 1997 u l-Ftehim ta' Pariġi tat-22 ta' April 2016, – wara li kkunsidra r-riżoluzzjoni 40/11 tal-Kunsill tad-Drittijiet tal-Bniedem tan-NU tal-21 ta' Marzu 2019 dwar ir-rikonoxximent tal-kontribut tad-difensuri tad-drittijiet tal-bniedem fil-qasam ambjentali għat-tgawdija tad-drittijiet tal-bniedem, il-protezzjoni ambjentali u l-iżvilupp sostenibbli, – wara li kkunsidra r-rapporti 31/52 tal-1 ta' Frar 2016 u A/74/161 tal-2019 tar-Rapporteur Speċjali tan-NU dwar il-kwistjoni tal-obbligi tad-drittijiet tal-bniedem relatati mat-tgawdija ta' ambjent sikur, nadif, san u sostenibbli, – wara li kkunsidra r-riżoluzzjoni 41/21 tal-Kunsill tad-Drittijiet tal-Bniedem tan-NU tat-12 ta' Lulju 2019 dwar id-Drittijiet tal-Bniedem u l-Klima, – wara li kkunsidra r-rapport tal-Programm Ambjentali tan-NU (UNEP) tal-10 ta' Diċembru 2015 dwar it-tibdil fil-klima u d-drittijiet tal-bniedem, u d-definizzjoni tal-UNEP ta' difensuri tad-drittijiet tal-bniedem fil-qasam ambjentali, "min huma d-difensuri tal-ambjent", – wara li kkunsidra r-rapport tar-Rapporteur Speċjali tan-NU dwar il-Faqar Estrem u d-Drittijiet tal-Bniedem tas-17 ta' Lulju 2019 dwar it-tibdil fil-klima u l-faqar, – wara li kkunsidra r-Rapport Speċjali tal-2019 tal-Grupp Intergovernattiv ta' Esperti dwar it-Tibdil fil-Klima (IPCC) dwar it-tibdil fil-klima, id-deżertifikazzjoni, id-degradazzjoni tal-art, il-ġestjoni sostenibbli tal-art, is-sigurtà tal-ikel u l-flussi ta' gassijiet serra fl-ekosistemi terrestri, – wara li kkunsidra r-rapport tan-NU ta' Ġunju 2020 bit-titolu "Gender, Climate & Security: Sustaining Inclusive Peace on the Frontlines of Climate Change" (Il-Ġeneru, il-Klima u s-Sigurtà: Iż-Żamma tal-Paċi Inklużiva fil-Postijiet l-Aktar Milquta mit-Tibdil fil-Klima), miktub b'mod konġunt mill-UNEP, NU Nisa, il-Programm ta' Żvilupp tan-NU (UNDP) u d-Dipartiment tan-NU għall-Affarijiet Politiċi u l-Konsolidament tal-Paċi (UNDPPA), – wara li kkunsidra l-Prinċipji Gwida tan-NU dwar in-Negozju u d-Drittijiet tal-Bniedem, – wara li kkunsidra l-Artikolu 37 tal-Karta, li jorbot lill-UE biex tintegra livell għoli ta' ħarsien ambjentali u t-titjib tal-kwalità tal-ambjent fil-politiki tagħha, – wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Ħames Parti tiegħu, bit-titolu "L-Azzjoni Esterna tal-Unjoni", u t-Titoli I, II, III, IV u V tagħha, – wara li kkunsidra l-komunikazzjoni konġunta tal-Kummissjoni tal-25 ta' Marzu 2020 bit-titolu "Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024" (JOIN(2020)0005), – wara li kkunsidra l-konklużjonijiet tal-Kunsill tal-15 ta' Mejju 2017 dwar il-Popli Indiġeni u d-dokument ta' ħidma konġunt tal-persunal tas-17 ta' Ottubru 2016 intitolat "L-Implimentazzjoni tal-Politika Esterna tal-UE dwar il-Popli Indiġeni" (SWD(2016)0340), il-konklużjonijiet tal-Kunsill tad-19 ta' Novembru 2018 dwar id-diplomazija fil-qasam tal-ilma, tas-17 ta' Ġunju 2019 dwar azzjoni tal-UE biex jissaħħaħ il-multilateraliżmu bbażat fuq ir-regoli, u tal-20 ta' Jannar 2020 dwar id-diplomazija dwar il-klima, – wara li kkunsidra l-linji gwida tal-UE dwar id-drittijiet tal-bniedem b'rabta mal-ilma tax-xorb sikur u s-sanità, adottati mill-Kunsill fis-17 ta' Ġunju 2019, u l-linji gwida tiegħu dwar id-difensuri tad-drittijiet tal-bniedem, – wara li kkunsidra r-riżoluzzjonijiet preċedenti tiegħu dwar każi ta' ksur tad-drittijiet tal-bniedem, tad-demokrazija u tal-istat tad-dritt, – wara li kkunsidra r-riżoluzzjoni tiegħu tat-13 ta' Settembru 2017 dwar il-korruzzjoni u d-drittijiet tal-bniedem f'pajjiżi terzi, – wara li kkunsidra r-rapport tal-Aġenzija Ewropea għall-Ambjent (EEA) tal-4 ta' Diċembru 2019 bit-titolu "The European environment – state and outlook 2020: knowledge for transition to a sustainable Europe" (L-ambjent Ewropew – l-istat u l-prospettivi għall-2020: għarfien għal tranżizzjoni lejn Ewropa sostenibbli), – wara li kkunsidra l-Prinċipju ta' Implimentazzjoni 10 tad-Dikjarazzjoni ta' Rio dwar l-Ambjent u l-Iżvilupp tal-1992, li għandha l-għan li tiżgura li kull individwu jkollu aċċess għal informazzjoni, ikollu l-opportunità li jipparteċipa fil-proċess tat-teħid tad-deċiżjonijiet u jkun jista' jaċċedi għall-ġustizzja fi kwistjonijiet ambjentali, bil-għan li jitħares id-dritt għal ambjent san u sostenibbli għall-ġenerazzjonijiet preżenti u futuri, – wara li kkunsidra l-komunikazzjonijiet tal-Kummissjoni tal-20 ta' Ġunju 2020 bit-titolu "Strateġija tal-UE għall-Bijodiversità għall-2030 – Inreġġgħu n-natura lura f'ħajjitna" (COM(2020)0380), tal-11 ta' Diċembru 2019 dwar il-Patt Ekoloġiku Ewropew (COM(2019)0640), u tat-23 ta' Lulju 2019 bit-titolu "It-Tisħiħ tal-Azzjoni tal-UE għall-Protezzjoni u għar-Restawr tal-Foresti tad-Dinja" (COM(2019)0352), – wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew, – wara li kkunsidra r-rapport tal-2019 maħruġ mill-Organizzazzjoni tal-Ikel u l-Agrikoltura tan-NU intitolat "The State of the World's Biodiversity for Food and Agriculture" (L-Istat tal-Bijodiversità tad-Dinja għall-Ikel u l-Agrikoltura), – wara li kkunsidra t-theddida qawwija ta' telf ta' bijodiversità kif deskritta fir-Rapport ta' Valutazzjoni Globali dwar il-Bijodiversità u s-Servizzi tal-Ekosistema tal-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi (IPBES) tal-31 ta' Mejju 2019, – wara li kkunsidra r-riżoluzzjoni tiegħu tat-3 ta' Lulju 2018 dwar il-ksur tad-drittijiet tal-popli indiġeni fid-dinja, inkluż il-ħtif tal-art, – wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjonijiet tal-Kumitat għall-Iżvilupp, tal-Kumitat għall-Ambjent, is-Saħħa Pubblika u s-Sikurezza tal-Ikel u tal-Kumitat għal-Libertajiet Ċivili, il-Ġustizzja u l-Intern, – wara li kkunsidra r-rapport tal-Kumitat għall-Affarijiet Barranin (A9-0039/2021), A. billi l-persuni, il-komunitajiet lokali u l-popolazzjonijiet kollha għandhom id-dritt għat-tgawdija sħiħa tad-drittijiet tal-bniedem tagħhom, kif stipulat fid-Dikjarazzjoni Universali tad-Drittijiet tal-Bniedem; B. billi l-impatti tat-tibdil fil-klima u d-degradazzjoni ambjentali kontinwa tar-riżorsi tal-ilma ħelu, tal-ekosistemi u tal-għajxien ta' komunitajiet diġà qegħdin jaffettwaw b'mod negattiv it-tgawdija effettiva tad-drittijiet tal-bniedem, inklużi d-drittijiet għall-ħajja, għas-sigurtà tal-ikel, għal ilma tajjeb għax-xorb u għas-sanità, għas-saħħa, għall-akkomodazzjoni, għall-awtodeterminazzjoni, għax-xogħol u l-iżvilupp, kif deskritt fir-riżoluzzjoni 41/21 tal-Kunsill tad-Drittijiet tal-Bniedem tan-NU; billi, anke jekk jintlaħaq l-objettiv internazzjonali li t-tisħin globali jiġi limitat għal żieda ta' 2°C ogħla mil-livelli preindustrijali, dawn l-impatti ser jintensifikaw b'mod drammatiku fid-deċennji li ġejjin; billi l-pajjiżi jagħmlu kontributi differenti għat-tibdil fil-klima u għandhom responsabbiltajiet komuni iżda differenzjati; billi t-tibdil fil-klima joħloq theddida immedjata u estensiva għall-popli tad-dinja, prinċipalment għall-foqra tad-dinja, li huma partikolarment vulnerabbli, kif spjegat fir-riżoluzzjoni 7/23 tal-Kunsill tad-Drittijiet tal-Bniedem tan-NU; C. billi n-NU, flimkien ma' organizzazzjonijiet u esperti internazzjonali oħra, qegħdin jappellaw għar-rikonoxximent globali tad-dritt għal ambjent san u sikur bħala dritt universali; D. billi l-indirizzar tat-tibdil fil-klima jqajjem kwistjonijiet ta' ġustizzja u ekwità, kemm fil-livell internazzjonali u l-livell nazzjonali bejn il-ġenerazzjonijiet; billi l-aċċess għall-ġustizzja fil-kwistjonijiet ambjentali, l-aċċess għall-informazzjoni u l-parteċipazzjoni tal-pubbliku fit-teħid tad-deċiżjonijiet huma stabbiliti fil-Prinċipju ta' Implimentazzjoni 10 tad-Dikjarazzjoni ta' Rio dwar l-Ambjent u l-Iżvilupp, il-Konvenzjoni ta' Aarhus tal-25 ta' Ġunju 1998 u l-Ftehim ta' Escazu tal-4 ta' Marzu 2018; E. billi d-degradazzjoni ambjentali, it-tibdil fil-klima u l-iżvilupp mhux sostenibbli jikkostitwixxu wħud mill-aktar theddidiet urġenti u serji għall-kapaċità tal-ġenerazzjonijiet preżenti u futuri li jgawdu diversi drittijiet tal-bniedem; billi l-partijiet għall-UNFCCC għandhom obbligu li jieħdu miżuri effettivi biex jimmitigaw it-tibdil fil-klima, itejbu l-kapaċità ta' adattament tal-popolazzjonijiet vulnerabbli u jipprevjenu t-telf prevedibbli ta' ħajjiet; F. billi l-partijiet għall-UNFCCC għandhom obbligi li jiġbru u jxerrdu informazzjoni dwar l-impatti ambjentali u jiffaċilitaw il-parteċipazzjoni tal-pubbliku fit-teħid ta' deċiżjonijiet ambjentali; G. billi l-approċċ lejn it-tibdil fil-klima minn perspettiva tad-drittijiet tal-bniedem jaċċentwa l-prinċipji tal-universalità u n-nondiskriminazzjoni, filwaqt li jenfasizza li d-drittijiet ikunu garantiti għall-persuni kollha fid-dinja, inklużi l-gruppi vulnerabbli, mingħajr distinzjoni ta' kwalunkwe tip, bħar-razza, il-kulur, is-sess, il-lingwa, ir-reliġjon, l-opinjoni politika jew opinjoni oħra, l-oriġini nazzjonali jew soċjali, il-proprjetà, it-twelid jew status ieħor; H. billi l-gvernijiet, is-soċjetajiet u l-individwi għandhom responsabbiltà etika u interġenerazzjonali li jkunu dejjem aktar proattivi f'termini ta' politika u kooperazzjoni bil-għan li jintlaħaq qbil dwar standards internazzjonali li jipproteġu u jippreservaw il-pjaneta għall-ġenerazzjonijiet preżenti u futuri, bil-ħsieb li jiggarantulhom tgawdija sħiħa tad-drittijiet tal-bniedem u jtaffu l-impatti negattivi tat-tibdil fil-klima; I. billi huwa rikonoxxut b'mod mifrux li l-obbligi u r-responsabbiltajiet tal-Istati u tas-settur privat għandhom implikazzjonijiet speċifiċi fir-rigward tat-tibdil fil-klima; billi n-nuqqas ta' ħarsien tal-ambjent u ta' dawk li jiddefenduh imur kontra l-obbligi ġuridikament vinkolanti tal-Istati u jista' jikkostitwixxi ksur ta' ċerti drittijiet, bħad-dritt għal ambjent san jew id-dritt għall-ħajja; billi għadd dejjem akbar ta' attivitajiet u operazzjonijiet kummerċjali f'pajjiżi terzi jirriżultaw f'impatti serji fuq id-drittijiet tal-bniedem u fuq l-ambjent; J. billi l-Ftehim ta' Pariġi huwa l-ewwel trattat internazzjonali li jirrikonoxxi b'mod espliċitu r-rabta bejn l-azzjoni klimatika u d-drittijiet tal-bniedem, u b'hekk jippermetti l-użu ta' strumenti ġuridiċi eżistenti relatati mad-drittijiet tal-bniedem biex iħeġġu lill-Istati u lill-kumpaniji privati jnaqqsu l-emissjonijiet; billi ma hemm ebda strument konkret fi ħdan il-Ftehim ta' Pariġi biex l-atturi statali u korporattivi jinżammu responsabbli għall-impatt tagħhom fuq it-tibdil fil-klima u l-eżerċizzju tad-drittijiet tal-bniedem; K. billi l-Qorti Ewropea tad-Drittijiet tal-Bniedem stabbiliet b'mod ċar li diversi tipi ta' degradazzjoni ambjentali jistgħu jirriżultaw fi ksur tad-drittijiet tal-bniedem sostantivi, bħad-drittijiet għall-ħajja, għall-ħajja privata u għall-ħajja tal-familja, u t-tgawdija fil-paċi tad-dar, u l-projbizzjoni ta' trattament inuman u degradanti; L. billi l-ġustizzja klimatika għandha l-għan li tindirizza l-kriżi klimatika bl-użu tad-dritt dwar id-drittijiet tal-bniedem biex tnaqqas id-distakk fir-responsabbiltà fil-governanza klimatika, billi tuża l-litigazzjoni dwar it-tibdil fil-klima biex iżżomm lill-istati u lill-atturi korporattivi responsabbli u tiżgura li dawn jinżammu responsabbli għall-azzjonijiet tagħhom f'termini tal-preservazzjoni tan-natura għall-ġid tagħha stess u biex tippermetti ħajja dinjituża u b'saħħitha għall-ġenerazzjonijiet preżenti u futuri; M. billi diversi kawżi pendenti stabbilew ksur tad-drittijiet tal-bniedem u wittew it-triq lejn l-obbligu ta' rendikont minħabba nuqqasijiet jew inazzjoni ta' individwi, stati u kumpaniji fl-indirizzar tal-konsegwenzi tat-tibdil fil-klima; N. billi l-kompetizzjoni intensifikata għar-riżorsi naturali mmexxija minn kumpaniji privati, xi drabi b'kompliċità tal-gvern, poġġiet lid-difensuri tal-ambjent u lill-komunitajiet indiġeni li qegħdin ifittxu li jipproteġu l-artijiet tradizzjonali tagħhom fuq quddiem nett tal-azzjoni ambjentali u għamlithom mira tal-persekuzzjoni; O. billi l-konsegwenzi tat-tibdil fil-klima fuq id-drittijiet tal-bniedem ser jinħassu mhux biss mill-aktar nies vulnerabbli, iżda mill-popolazzjoni kollha tad-dinja; billi l-komunitajiet u l-pajjiżi l-aktar vulnerabbli li jikkawżaw l-inqas tniġġis u qerda ambjentali jsofru l-aktar mill-konsegwenzi diretti tat-tibdil fil-klima; billi ċ-ċifri dwar il-mard u l-mewt prematur li jirriżultaw mit-tniġġis ambjentali huma diġà tliet darbiet akbar minn dawk għall-AIDS, it-tuberkolożi u l-malarja flimkien, u b'hekk joħolqu theddida għad-dritt għall-ħajja, għal ambjent san u għall-arja nadifa; billi diżastri naturali bħall-għargħar, il-maltempati tropikali u l-perjodi twal ta' nixfa qegħdin isiru dejjem aktar frekwenti u qegħdin ikollhom konsegwenzi dannużi għas-sigurtà tal-ikel fil-pajjiżi tan-Nofsinhar tad-dinja u għat-tgawdija ta' ħafna mid-drittijiet tal-bniedem; P. billi l-ġustizzja ambjentali tagħmel parti mill-ġustizzja soċjali u billi l-impatti tat-tibdil fil-klima huma asimmetriċi u l-effetti negattivi tagħhom huma distruttivi għall-ġenerazzjonijiet preżenti u futuri, speċjalment fil-pajjiżi li qegħdin jiżviluppaw; billi t-tibdil fil-klima jaffettwa b'mod intensiv lill-pajjiżi li qegħdin jiżviluppaw u jaggrava l-inugwaljanzi soċjali u ekonomiċi eżistenti, u jwassal biex gruppi vulnerabbli jsofru b'mod sproporzjonat mill-effetti negattivi tiegħu; Q. billi t-tibdil fil-klima huwa kontributur dejjem aktar importanti għall-ispostament u l-migrazzjoni, kemm fi ħdan in-nazzjonijiet kif ukoll bejn il-fruntieri internazzjonali; billi l-ispostament huwa prospett imminenti għal xi komunitajiet, bħal dawk li jgħixu f'żoni mhedda mid-deżertifikazzjoni, dawk li jinsabu fl-Artiku li qiegħed idub malajr, iż-żoni kostali baxxi, u gżejjer żgħar jew f'ekosistemi delikati oħra u f'territorji li jinsabu f'riskju; billi mill-2008, medja ta' 24 miljun persuna ġew spostati kull sena minħabba diżastri klimatiċi katastrofiċi, l-aktar fi tlieta mill-aktar reġjuni vulnerabbli – l-Afrika sub-Saħarjana, l-Asja t'Isfel u l-Amerka Latina; billi skont il-UNDP 80 % tan-nies spostati minħabba t-tibdil fil-klima huma nisa; billi l-fenomenu dejjem akbar ta' spostament ikkawżat mill-klima jista' jkun ta' theddida diretta għad-drittijiet tal-bniedem, il-kultura u l-għarfien tradizzjonali għall-popolazzjoni kkonċernata u jista' jkollu impatt sinifikanti fuq il-komunitajiet lokali fil-pajjiżi u t-territorji fejn dawn jistabbilixxu ruħhom; R. billi r-restrizzjonijiet u l-lockdowns minħabba l-COVID-19 naqqsu t-trasparenza u l-monitoraġġ tal-ksur tad-drittijiet tal-bniedem, u intensifikaw l-intimidazzjoni politika u s-sorveljanza diġitali, filwaqt li llimitaw l-aċċess għall-ġustizzja u l-kapaċitajiet tad-difensuri tal-ambjent, l-atturi lokali, il-komunitajiet indiġeni u oħrajn biex jipparteċipaw b'mod effettiv fil-proċessi tat-teħid tad-deċiżjonijiet; billi l-lockdowns tal-komunitajiet indiġeni u l-miżuri sanitarji llimitaw il-kapaċità tagħhom li jgħassu u jipproteġu t-territorji tagħhom; billi dawn ir-restrizzjonijiet għandhom ikunu sostnuti minn leġiżlazzjoni leġittima u demokratika; billi l-kapaċità tal-komunità internazzjonali li tosserva u tinvestiga l-ksur allegat tnaqqset b'mod konsiderevoli minħabba l-pandemija; S. billi l-kapaċità tan-nies li jadattaw għat-tibdil fil-klima hija marbuta fil-parti l-kbira mal-aċċess tagħhom għad-drittijiet bażiċi tal-bniedem u mas-saħħa tal-ekosistemi li jiddependu minnhom għall-għajxien u l-benesseri tagħhom; billi l-miżuri ta' mitigazzjoni u adattament, bħall-aċċess għar-riżorsi naturali u l-użu tagħhom, bħall-art, l-ilma u l-foresti, u r-risistemazzjoni tal-persuni, jista' jkollhom ukoll effett negattiv fuq l-eżerċizzju tad-drittijiet tal-bniedem; billi l-pajjiżi u r-reġjuni li qegħdin jiżviluppaw ser iġarrbu madwar 75-80 % tal-ispiża tat-tibdil fil-klima, skont ir-rapport tar-Rapporteur Speċjali tan-NU dwar il-Faqar Estrem u d-Drittijiet tal-Bniedem tas-17 ta' Lulju 2019 dwar it-tibdil fil-klima u l-faqar; T. billi t-tibdil fil-klima jista' jreġġa' lura l-iżvilupp tal-bniedem permezz ta' tnaqqis fil-produttività agrikola, żieda fl-insigurtà tal-ikel u tal-ilma, esponiment akbar għad-diżastri naturali estremi, li jikkawżaw il-kollass tal-ekosistemi u jwasslu għal riskji akbar għas-saħħa; U. billi skont l-Organizzazzjoni Dinjija tas-Saħħa (WHO), mill-2030, it-tibdil fil-klima huwa mistenni jikkontribwixxi għal żieda ta' madwar 250 000 mewta fis-sena kawża ta' malnutrizzjoni, malarja, dijarea u stress mis-sħana; billi x-xokkijiet klimatiċi, skont il-Programm Dinji tal-Ikel, huma wieħed mit-tliet fatturi ewlenin tan-nuqqas tal-insigurtà tal-ikel fid-dinja kollha; billi fl-2019, kważi 750 miljun persuna, bejn wieħed u ieħor persuna minn kull għaxra fid-dinja, kienu esposti għal livelli serji ta' nuqqas ta' sigurtà tal-ikel; V. billi l-kriżi klimatika tkabbar l-inugwaljanzi bejn il-ġeneri, minħabba li l-fenomeni meteoroloġiċi estremi, id-diżastri naturali u d-degradazzjoni ambjentali fit-tul jheddu d-djar, l-għajxien u n-networks soċjali u l-infrastruttura tal-komunità b'impatti sproporzjonati fuq in-nisa u l-bniet, li jinkludu żieda fil-kura mhux imħallsa u x-xogħol domestiku tan-nisa, prevalenza ogħla tal-vjolenza abbażi ta' sess u l-marġinalizzazzjoni tal-edukazzjoni, il-parteċipazzjoni u t-tmexxija tan-nisa; W. billi l-vjolenza kontra attivisti ambjentali, b'mod partikolari n-nisa, u d-difensuri tad-drittijiet ambjentali u l-avukati tagħhom saret xejra ddokumentata sew, inkluż permezz ta' kopertura fil-midja tal-massa u fil-midja soċjali; billi l-attivisti nisa jsofru minn forom ta' vjolenza u intimidazzjoni speċifiċi għas-sessi, li huma sors ta' tħassib serju; X. billi d-difensuri tal-ambjent huma fuq quddiem nett tal-azzjoni klimatika u l-obbligu ta' rendikont; billi l-korpi tad-drittijiet tal-bniedem qegħdin dejjem aktar jiġbdu l-attenzjoni lejn il-ħtieġa li jiġu protetti b'mod speċifiku d-difensuri tal-ambjent; billi l-ispazju dejjem jiċkien għas-soċjetà ċivili huwa fenomenu globali li qed jaffettwa b'mod sproporzjonat lid-difensuri tad-drittijiet tal-bniedem li qegħdin jaħdmu fuq kwistjonijiet ambjentali u tal-art u li ta' spiss jinsabu f'żoni rurali u iżolati b'aċċess imnaqqas għall-mekkaniżmi ta' protezzjoni; billi l-maġġoranza vasta ta' abbużi tad-drittijiet tal-bniedem kontra d-difensuri tad-drittijiet tal-bniedem u dawk ambjentali jitwettqu f'ambjent ta' impunità kważi totali; billi l-appoġġ u l-protezzjoni tad-drittijiet tal-bniedem u tad-difensuri ambjentali huma fost il-prijoritajiet iddikjarati tal-azzjoni esterna tal-UE madwar id-dinja u fil-viċinat tagħha; billi l-Unjoni għandha tuża l-istrumenti kollha għad-dispożizzjoni tagħha f'dan ir-rigward; Y. billi f'dawn l-aħħar snin, id-difensuri ambjentali ġew soġġetti għal inċidenzi dejjem akbar ta' qtil, ħtif, tortura, vjolenza abbażi tal-ġeneru, theddid, fastidju, intimidazzjoni, kampanji ta' malafama, kriminalizzazzjoni, fastidju ġudizzjarju, evizzjoni u spostament furzati; Z. billi r-Rapporteur Speċjali tan-NU dwar is-Sitwazzjoni tad-Difensuri tad-Drittijiet tal-Bniedem esprimiet it-tħassib tagħha għad-difensuri tad-drittijiet tal-bniedem fil-pajjiżi kollha, peress li huma esposti għal restrizzjonijiet fuq il-libertà ta' moviment, għaqda, espressjoni u assoċjazzjoni, u jkunu fil-mira ta' akkużi foloz, proċessi inġusti, arresti u detenzjonijiet arbitrarji, tortura u eżekuzzjoni; AA. billi r-rapport tal-2020 ta' Global Witness juri li fl-2019, inqatlu 212-il attivist għad-dritt għall-art u ambjentali, żieda ta' 30 % meta mqabbla mal-2018; billi madwar 40 % ta' dawn il-vittmi kienu popli indiġeni u sidien tradizzjonali tal-art u aktar minn żewġ terzi tan-nies inqatlu fl-Amerka Latina; AB. billi l-popli indiġeni jgawdu minn drittijiet speċifiċi fir-rigward tal-protezzjoni tal-ambjent, l-artijiet u r-riżorsi kif minqux fl-Artikolu 7 tal-Konvenzjoni tal-Organizzazzjoni Internazzjonali tax-Xogħol (ILO) dwar il-Popli Indiġeni u Tribali tal-1989; billi l-Artikolu 29 tal-UNDRIP tal-2007 jafferma li l-popli indiġeni għandhom id-drittijiet għall-konservazzjoni u l-protezzjoni tal-ambjent u l-kapaċità produttiva tal-artijiet jew it-territorji u r-riżorsi tagħhom; AC. billi l-Ftehim ta' Escazu huwa l-ewwel ftehim reġjonali dwar l-aċċess għall-informazzjoni, il-parteċipazzjoni tal-pubbliku u l-ġustizzja fi kwistjonijiet ambjentali fl-Amerka t'Isfel u l-Karibew; billi l-Ftehim ta' Escazu, li ilu miftuħ għar-ratifika mill-1 ta' Settembru 2019, huwa l-ewwel trattat li jistabbilixxi d-dritt għal ambjent san (l-Artikolu 4); billi l-Ftehim ta' Escazu, li jtenni l-importanza tal-kooperazzjoni reġjonali, jista' jservi ta' ispirazzjoni għal reġjuni oħra li qegħdin jiffaċċjaw sfidi simili; billi l-Konvenzjoni ta' Aarhus tistabbilixxi għadd ta' drittijiet ta' organizzazzjonijiet individwali u tas-soċjetà ċivili fir-rigward tal-ambjent inkluż l-aċċess għal informazzjoni ambjentali, il-parteċipazzjoni tal-pubbliku fit-teħid ta' deċiżjonijiet ambjentali u l-aċċess għall-ġustizzja; billi l-firmatarji tal-Konvenzjoni huma mitluba li jwettqu d-dispożizzjonijiet meħtieġa biex jiżguraw li l-awtoritajiet pubbliċi (fil-livell nazzjonali, reġjonali jew lokali) jikkontribwixxu biex dawn id-drittijiet ikunu effettivi; L-impatt tat-tibdil fil-klima fuq id-drittijiet tal-bniedem Jisħaq fuq il-fatt li t-tgawdija, il-protezzjoni u l-promozzjoni tad-drittijiet tal-bniedem imsejsa fuq id-dinjità tal-bniedem, u pjaneta b'saħħitha u sostenibbli huma interdipendenti; jappella lill-UE u lill-Istati Membri tagħha jaġixxu bħala sħab kredibbli u affidabbli fix-xena globali permezz tal-adozzjoni, it-tisħiħ u l-implimentazzjoni ta' leġiżlazzjoni allinjata ma' approċċ komprensiv ibbażat fuq id-drittijiet tal-bniedem għall-azzjoni klimatika (HRBA), biex jiggwidaw il-politiki u l-miżuri tal-mitigazzjoni tat-tibdil fil-klima u l-adattament għalih, u jsostnu li huma adegwati, ambizzjużi biżżejjed, nondiskriminatorji u konformi mal-obbligi tad-drittijiet fundamentali tal-bniedem; jinnota li l-prinċipji u l-istandards li ġejjin mil-liġi internazzjonali dwar id-drittijiet tal-bniedem għandhom jiggwidaw il-politiki u l-ipprogrammar kollha relatati mat-tibdil fil-klima, u fl-istadji kollha tal-proċess; jappella lill-UE u lill-Istati Membri tagħha jinkoraġġixxu lill-istati, lill-kumpaniji u lill-awtoritajiet tal-gvern lokali li mhumiex fl-UE biex jimplimentaw u jadottaw soluzzjonijiet u miżuri li jikkontribwixxu għall-ħarsien tal-ambjent u jindirizzaw il-konsegwenzi tat-tibdil fil-klima; Jappella lill-Unjoni u lill-Istati Membri tagħha jsaħħu r-rabta bejn id-drittijiet tal-bniedem u l-ambjent fl-azzjoni esterna tagħhom kif ukoll jassistu u jappoġġjaw mekkaniżmi internazzjonali, reġjonali u lokali tad-drittijiet tal-bniedem fl-indirizzar tal-isfidi ambjentali, b'mod partikolari l-impatt tat-tibdil fil-klima fuq it-tgawdija sħiħa tad-drittijiet tal-bniedem; jappella lill-Kummissjoni tiżgura l-integrazzjoni tal-kwistjonijiet tat-tibdil fil-klima u tad-drittijiet tal-bniedem fil-politiki rilevanti kollha tal-UE u tiżgura l-koerenza ta' dawn il-politiki; jinnota l-importanza li jiġu appoġġjati attivitajiet ta' sensibilizzazzjoni dwar il-konsegwenzi tat-tibdil fil-klima, tad-degradazzjoni ambjentali u tat-telf tal-bijodiversità fuq id-drittijiet tal-bniedem; jappella lill-Unjoni, barra minn hekk, biex tappoġġja u ssaħħaħ il-kollaborazzjoni ma' pajjiżi terzi biex tintegra approċċ ibbażat fuq id-drittijiet tal-bniedem fil-liġijiet u l-politiki ambjentali; Jenfasizza l-indispensabbiltà tal-opportunitajiet tal-iżvilupp tal-bniedem għal kulħadd; jisħaq fuq ir-riskji ta' ksur tad-drittijiet tal-bniedem fil-ktajjen tal-provvista internazzjonali ta' prodotti bażiċi għal enerġija kemm konvenzjonali kif ukoll tat-teknoloġija ekoloġika u rinnovabbli, bħat-tħaddim tat-tfal fil-minjieri tal-kobalt li jfornu l-katina globali tal-batteriji tal-joni tal-litju; jappella lill-Kummissjoni tqis l-implikazzjonijiet tad-drittijiet tal-bniedem meta tivvaluta l-perkorsi ta' teknoloġija tal-enerġija u t-trasport tal-Unjoni; Jisħaq fuq il-fatt li l-iskarsezza tal-ilma hija waħda mill-konsegwenzi tat-tibdil fil-klima li qiegħda taffettwa bosta nies madwar id-dinja; jappella biex l-UE u l-Istati Membri tagħha jindirizzaw l-iskarsezza tal-ilma bħala prijorità ewlenija tal-aġenda leġiżlattiva u politika tagħhom; jinnota li l-ġestjoni ħażina tal-art u tar-riżorsi naturali qiegħda tikkontribwixxi għal kunflitti ġodda u tostakola r-riżoluzzjoni paċifika ta' dawk eżistenti; ifakkar li qiegħda tiżdied il-kompetizzjoni għal riżorsi li qegħdin jonqsu u li din hija aggravata aktar mid-degradazzjoni ambjentali, it-tkabbir tal-popolazzjoni u t-tibdil fil-klima; Ifakkar fl-obbligu legali li jiġi rrispettat id-dritt għal ambjent sikur, nadif, san u sostenibbli li huwa, fost affarijiet oħra, kundizzjoni għal attivitajiet ekonomiċi sostenibbli li jikkontribwixxu għall-benesseri u l-għajxien tal-individwi u tal-komunitajiet; ifakkar li d-dritt internazzjonali fil-qasam tad-drittijiet tal-bniedem joffri rimedji legali biex tiġi rrimedjata l-ħsara kkawżata mit-tibdil fil-klima lill-individwi, lill-komunitajiet indiġeni u lil dawk li jiddefendu d-drittijiet ambjentali tal-bniedem, biex timplimenta miżuri ħalli jiġi miġġieled it-tibdil fil-klima u żżomm lill-Istati, lin-negozji u lill-individwi responsabbli għall-azzjonijiet tagħhom li jħallu impatt fuq it-tibdil fil-klima u d-drittijiet tal-bniedem; f'dan ir-rigward, jappella lill-UE biex il-ġlieda kontra l-impunità tagħmilha waħda mill-prijoritajiet ewlenin tagħha billi toħloq strumenti li jippermettu l-implimentazzjoni sħiħa, effettiva u sostnuta tad-drittijiet tal-bniedem u l-liġijiet ambjentali u l-infurzar tagħhom; Jappella lill-Kummissjoni tiżgura li l-impenji konkreti dwar id-drittijiet tal-bniedem, l-ambjent u t-tibdil fil-klima li diġà huma stabbiliti fil-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024 jiġu implimentati u mmonitorjati b'mod effettiv, u li tiġi inkluża l-perspettiva tal-ġeneri fl-implimentazzjoni tal-pjan; Jappoġġja l-mandat tar-Rapporteur Speċjali tan-NU dwar id-Drittijiet tal-Bniedem u l-Ambjent biex jinsisti għar-rikonoxximent globali tad-dritt ta' għajxien f'ambjent sikur, nadif, san u sostenibbli bħala dritt tal-bniedem; jappella lill-Unjoni u lill-Istati Membri jappoġġjaw, waqt l-Assemblea Ġenerali li jmiss tan-NU, ir-rikonoxximent globali ta' dan id-dritt; iqis li dan ir-rikonoxximent għandu jservi ta' katalizzatur għal politiki ambjentali aktar b'saħħithom, infurzar aħjar tal-liġi, il-parteċipazzjoni tal-pubbliku fit-teħid tad-deċiżjonijiet fil-qasam ambjentali, l-aċċess għall-informazzjoni u l-ġustizzja u eżiti aħjar għan-nies u l-pjaneta; Iħeġġeġ lill-Kummissjoni tkompli tosserva s-sitwazzjoni tad-drittijiet tal-bniedem u t-tibdil fil-klima u tivvaluta l-progress fl-integrazzjoni u s-semplifikazzjoni tad-drittijiet tal-bniedem fl-aspetti kollha tal-azzjoni klimatika fil-livell nazzjonali u internazzjonali f'kooperazzjoni mill-qrib mal-Kunsill tad-Drittijiet tal-Bniedem tan-NU/Kummissarju Għoli tan-NU dwar id-Drittijiet tal-Bniedem; jappella biex l-Unjoni, f'dan ir-rigward, tieħu azzjoni biex tintroduċi d-dritt għal ambjent sikur u san fil-Karta u biex tkun konformi mal-Artikolu 37 tiegħu; jisħaq, f'dan ir-rigward, fuq l-importanza ta' kooperazzjoni mill-qrib mal-Istati u mal-atturi istituzzjonali rilevanti kollha involuti fl-iżgurar tal-implimentazzjoni xierqa tad-dispożizzjonijiet tad-drittijiet tal-bniedem u dawk ambjentali; Jisħaq li n-nies kollha għandhom jingħataw id-dritt fundamentali għal ambjent sikur, nadif, san u sostenibbli u għal klima stabbli, mingħajr diskriminazzjoni, u li dan id-dritt irid jingħata permezz ta' politiki ambizzjużi u jrid ikun kompletament infurzabbli permezz tas-sistema ġudizzjarja fil-livelli kollha; Jemmen li l-integrazzjoni tad-dritt tal-bniedem għal ambjent b'saħħtu fi ftehimiet u proċessi ambjentali ewlenin, hija ta' importanza kritika għal rispons olistiku għall-COVID-19 li jinkludi rekunċettwalizzazzjoni tar-relazzjoni bejn il-persuni u n-natura li tnaqqas ir-riskji u tipprevjeni l-ħsara futura minn degradazzjoni ambjentali; Jinkoraġġixxi lill-UE u lill-Istati Membri tagħha jieħdu inizjattiva kuraġġuża bl-appoġġ attiv tar-Rappreżentant Speċjali tal-UE għad-Drittijiet tal-Bniedem biex tiġi miġġielda l-impunità għal dawk li jwettqu reati ambjentali fil-livell globali u biex titwitta t-triq fi ħdan il-Qorti Kriminali Internazzjonali (QKI) għal negozjati ġodda bejn il-partijiet bil-ħsieb li l-"ekoċidju" jiġi rrikonoxxut bħala reat internazzjonali fi ħdan l-Istatut ta' Ruma; jappella lill-Kummissjoni u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà (VP/RGħ) biex jistabbilixxu programm għall-bini tal-kapaċitajiet tal-ġurisdizzjonijiet nazzjonali tal-Istati Membri f'dawn l-oqsma; Jappella biex l-Unjoni u l-Istati Membri tagħha regolarment jivvalutaw il-mod kif id-dimensjoni esterna tal-Patt Ekoloġiku Ewropew tista' tikkontribwixxi bl-aħjar mod għal approċċ olistiku u bbażat fuq id-drittijiet tal-bniedem fir-rigward tal-azzjoni klimatika u t-telfien tal-bijodiversità; jappella lill-UE timmobilizza l-firxa vasta ta' politiki, għodod u strumenti politiċi u finanzjarji esterni għad-dispożizzjoni tagħha biex timplimenta l-Patt Ekoloġiku Ewropew; jappella biex l-UE tirrieżamina l-mekkaniżmi tagħha għall-finanzjament tal-klima u tipproponi li temendahom kif dovut, biex tiżgura rispett sħiħ għad-drittijiet tal-bniedem u tistabbilixxi salvagwardji b'saħħithom għal dan il-għan; jappella għall-istabbiliment ta' punti fokali klimatiċi fi ħdan is-servizzi rilevanti tal-Kummissjoni u tas-Servizz Ewropew għall-Azzjoni Esterna (SEAE), li l-kompiti tagħhom jinkludu l-protezzjoni kontra t-tibdil fil-klima tat-trattazzjonijiet esterni kollha tal-UE; jappella għal komunikazzjoni trasparenti u informattiva dwar dawn il-kwistjonijiet fil-programmi ta' kooperazzjoni għall-iżvilupp tal-UE ma' pajjiżi terzi; Jappella biex il-perspettiva tal-ġeneru tiġi integrata fil-politiki u l-programmi dwar l-iżvilupp sostenibbli biex jiġi żgurat li d-drittijiet tan-nisa u l-bniet – inkluż is-saħħa sesswali u riproduttiva u d-drittijiet relatati (SRHR) u s-servizzi ta' kura tas-saħħa meħtieġa –, il-promozzjoni tal-ugwaljanza bejn il-ġeneri u l-ġustizzja klimatika jiġu integrati permezz ta' programmi strateġiċi; Jappella lill-Kummissjoni żżid l-assistenza finanzjarja u teknika u l-attivitajiet ta' bini tal-kapaċità biex tappoġġja pajjiżi terzi fl-integrazzjoni tad-drittijiet tal-bniedem fl-azzjonijiet u l-programmi nazzjonali tagħhom dwar il-klima u biex jikkonformaw mar-regolamenti ambjentali internazzjonali biex jiġi żgurat li l-objettivi tat-tibdil fil-klima ma jinterferixxux mal-eżerċizzju tad-drittijiet tal-bniedem f'dawk il-pajjiżi; jinnota l-ftehim interistituzzjonali li ntlaħaq dwar l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI), li skontu 30 % tal-finanzjament ser jappoġġja l-objettivi klimatiċi u ambjentali; jinsisti li l-attivitajiet kollha tal-Istituzzjonijiet Finanzjarji Ewropej f'pajjiżi terzi, b'mod partikolari l-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp, huma konsistenti mal-impenji klimatiċi tal-UE u jsegwu l-HRBA; jappella għat-tisħiħ u l-approfondiment tal-mekkaniżmi tal-ilmenti rispettivi tagħhom għal individwi jew gruppi li jemmnu li d-drittijiet tagħhom ġew miksura minn tali attivitajiet u li dawn jistgħu jkunu eliġibbli għal rimedju; Jappoġġja bis-saħħa l-integrazzjoni tad-drittijiet tal-bniedem fil-Qafas Globali tal-Bijodiversità għal wara l-2020 f'konformità mal-komunikazzjoni reċenti tal-Kummissjoni bit-titolu "Strateġija tal-UE għall-Bijodiversità għall-2030 – Inreġġgħu n-natura lura f'ħajjitna"; jemmen li biex id-drittijiet tal-bniedem jiġu inkorporati fil-Qafas Globali tal-Bijodiversità għal wara l-2020, l-objettivi l-ġodda għandhom jindirizzaw ir-rikonoxximent u l-implimentazzjoni, fil-livell nazzjonali u globali, tad-dritt għal ambjent nadif, san, sikur u sostenibbli; Itenni l-importanza li l-Artiku jiġi protett mit-tibdil fil-klima u l-ħtieġa tal-politika tal-UE dwar l-Artiku; Jirrikonoxxi l-impatt tar-rabta bejn it-tibdil fil-klima, id-degradazzjoni ambjentali u d-diżastri naturali bħala xprun tal-migrazzjoni u l-ispostament ikkawżat mill-klima u jiddispjaċih għan-nuqqas ta' protezzjoni tad-drittijiet tal-bniedem fil-livell internazzjonali għal individwi li qegħdin isofru bħala riżultat ta' dan; iqis li tali spostament għandu jiġi indirizzat fil-livell internazzjonali; jappella lill-Kummissjoni u lill-Istati Membri jikkooperaw dwar l-iżvilupp ta' qafas internazzjonali biex jiġu indirizzati l-ispostament u l-migrazzjoni kkawżati mill-klima kemm fil-fora internazzjonali kif ukoll fl-azzjoni esterna tal-UE; jinkoraġġixxi lill-Kummissjoni u lill-Istati Membri jaħdmu flimkien biex iżidu l-appoġġ tagħhom għal miżuri ta' reżiljenza f'reġjuni suxxettibbli għall-effetti detrimentali tat-tibdil fil-klima u biex jappoġġjaw lill-persuni li ġew spostati minħabba t-tibdil fil-klima u li m'għadhomx jistgħu jgħixu fil-postijiet ta' residenza tagħhom; jissottolinja li l-Kumitat tad-Drittijiet tal-Bniedem tan-NU ddeċieda li l-istati għandhom iqisu l-impatti tal-kriżi klimatika fuq id-drittijiet tal-bniedem fil-pajjiż ta' oriġini meta jikkunsidraw id-deportazzjoni ta' applikanti għall-ażil; jilqa' l-inklużjoni tal-migrazzjoni u l-ispostamenti kkawżati mill-klima fil-Qafas ta' Adattament ta' Cancun; Jappoġġja approċċ ibbażat fuq id-drittijiet tal-bniedem għall-governanza tal-migrazzjoni f'pajjiżi terzi li jqis il-lakuni fil-protezzjoni tad-drittijiet tal-bniedem fil-kuntest tal-migrazzjoni; ifakkar, f'dan il-kuntest, fl-għodod eżistenti għal perkorsi legali u jqis li għandhom jiġu stabbiliti aktar għodod ta' dan it-tip għall-persuni fil-bżonn ta' protezzjoni; jappoġġja l-identifikazzjoni u l-promozzjoni ta' prattiki tajbin, fil-qasam tal-obbligi u l-impenji relatati mad-drittijiet tal-bniedem, li jappoġġjaw u jsaħħu t-tfassil tal-politika dwar il-protezzjoni tal-ambjent fil-livell tal-UE u dak internazzjonali; Jinsisti fuq l-issodisfar tad-drittijiet tal-individwi kollha mingħajr ebda diskriminazzjoni abbażi tal-post fejn jgħixu jew il-kundizzjoni soċjali tagħhom, b'mod partikolari ta' dawk l-aktar vulnerabbli għall-impatti negattivi tat-tibdil fil-klima; jisħaq fuq l-importanza li tiġi żgurata u ffaċilitata l-parteċipazzjoni pubblika ta' dawn il-gruppi vulnerabbli f'deċiżjonijiet li jaffettwaw l-għajxien tagħhom; Ifakkar il-fatt li l-inugwaljanza, il-vjolenza u d-diskriminazzjoni li jgħaddu minnhom in-nisa huma amplifikati mit-tibdil fil-klima; jappella biex l-UE u l-Istati Membri tagħha jfasslu u jimplimentaw politiki b'perspettiva trasversali tal-ġeneri fl-oqsma tal-kummerċ, il-kooperazzjoni, l-azzjoni klimatika u esterna, il-promozzjoni tal-emanċipazzjoni u l-parteċipazzjoni tan-nisa fil-proċess tat-teħid tad-deċiżjonijiet u r-rikonoxximent tar-restrizzjonijiet speċifiċi li jiffaċċjaw il-bniet u n-nisa; Jappella lill-Kummissjoni u lill-Istati Membri jsaħħu r-rwol u l-kapaċità tal-korpi reġjonali tad-drittijiet tal-bniedem u mekkaniżmi oħra fl-indirizzar tar-rabta tat-tibdil fil-klima u d-drittijiet tal-bniedem, il-promozzjoni tad-drittijiet ambjentali u l-protezzjoni tad-difensuri tad-drittijiet ambjentali; jappella lill-Kummissjoni, b'mod partikolari, biex tniedi programm b'appoġġ għall-Ftehim ta' Escazu, bil-għan, inter alia, li jassisti lill-istati partijiet fir-ratifika u l-implimentazzjoni tal-Ftehim, jgħin lis-soċjetà ċivili tinvolvi ruħha fil-Ftehim u jikkontribwixxi għall-implimentazzjoni tiegħu, u jipprovdi appoġġ għall-fond volontarju stabbilit fi ħdan il-Ftehim; Rispons għall-COVID-19 Jisħaq li l-pandemija globali tal-COVID-19 turi perfettament l-impatt tad-degradazzjoni ambjentali fil-ħolqien tal-kundizzjonijiet għal żieda ta' żoonożi b'konsegwenzi gravi għas-saħħa, soċjali, ekonomiċi u politiċi; jappella lill-Kummissjoni u lill-Istati Membri jimpenjaw ruħhom li jinkludu d-drittijiet ambjentali, u d-difiża ta' dawk li jipproteġuhom, fi kwalunkwe rispons għall-pandemija tal-COVID-19; iħeġġeġ lill-Istati Membri u lil partijiet ikkonċernati oħra jqisu l-Osservatorju Globali tal-Kummissjoni tal-Impatt tal-COVID-19 fuq id-Demokrazija u d-Drittijiet tal-Bniedem; Jesprimi t-tħassib serju tiegħu li reċessjoni globali kkawżata mill-pandemija tal-COVID-19 tista' tbaxxi, tittardja jew tibdel l-impenji tal-Istati f'termini ta' objettivi internazzjonali dwar il-klima u standards tad-drittijiet tal-bniedem; jistieden lill-UE u lill-Istati Membri tagħha jiżguraw li l-politiki previsti għall-irkupru ekonomiku jkunu konformi bis-sħiħ mal-promozzjoni u l-protezzjoni tad-drittijiet tal-bniedem kif stabbilit fl-Artikolu 21 tat-Trattat ta' Lisbona kif ukoll mal-protezzjoni ambjentali u l-iżvilupp sostenibbli; Iħeġġeġ lill-VP/RGħ, lill-Kummissjoni u lill-Istati Membri jippromwovu rispons effettiv għall-kriżi tal-COVID-19 li jqis bis-sħiħ l-importanza tar-rispett, il-protezzjoni u s-sodisfazzjon tad-dritt għal ambjent sikur, nadif, san u sostenibbli, bħala tarka għall-prevenzjoni ta' kriżijiet ambjentali u tas-saħħa futuri li għandhom il-potenzjal li jqiegħdu f'riskju d-drittijiet bażiċi tal-bniedem; jappella lill-Kummissjoni u lis-SEAE jżidu l-ambizzjoni tagħhom rigward il-klima u l-ambjent fid-dawl tal-kriżi tal-COVID-19 u jfasslu approċċ strateġiku ambizzjuż għad-diplomazija dwar il-klima; Jesprimi t-tħassib tiegħu li l-miżuri ta' emerġenza u ta' lockdown li ttieħdu bħala rispons għall-COVID-19 setgħu ntużaw ħażin f'diversi partijiet tad-dinja mill-awtoritajiet politiċi, mill-forzi tas-sigurtà, u mill-gruppi armati mhux statali biex jillimitaw, jintimidaw u joqtlu lid-difensuri tad-drittijiet tal-bniedem inklużi d-difensuri tal-ambjent u tal-art; ifakkar, f'dan ir-rigward, kif id-difensuri indiġeni kienu wkoll vulnerabbli b'mod sproporzjonat għall-COVID-19 bħala riżultat ta' infrastruttura tas-saħħa dgħajfa f'żoni remoti u negliġenza mill-gvern; Jinnota li l-pandemija tal-COVID-19 thedded is-sigurtà tal-ikel u n-nutrizzjoni ta' miljuni ta' persuni madwar id-dinja, peress li l-ktajjen tal-provvista tal-ikel globali ġew affettwati, fi żmien meta s-sigurtà tal-ikel u s-sistemi tal-ikel diġà jinsabu taħt pressjoni minħabba t-tibdil fil-klima u d-diżastri naturali; jaċċentwa li l-kriżi pandemika jaf isservi bħala punt ta' bidla għall-ibbilanċjar mill-ġdid u t-trasformazzjoni tas-sistemi tal-ikel, li tagħmilhom aktar inklużivi, sostenibbli u reżiljenti; Id-difensuri tad-drittijiet tal-bniedem fil-qasam ambjentali u r-rwol tal-popolazzjonijiet indiġeni Ifakkar fl-obbligu tal-Istati li jipproteġu lid-difensuri tal-ambjent u l-familji tagħhom mill-fastidju, l-intimidazzjoni u l-vjolenza, kif stabbilit fil-leġiżlazzjoni fil-qasam tad-drittijiet tal-bniedem, kif ukoll li jiggarantixxu l-libertajiet fundamentali tagħhom, u l-obbligu tagħhom li jirrikonoxxu d-drittijiet tal-popolazzjonijiet indiġeni u tal-komunitajiet lokali, u li jirrikonoxxu l-kontribut tal-esperjenza tagħhom u l-għarfien tagħhom għall-ġlieda kontra t-telfien tal-bijodiversità u d-degradazzjoni ambjentali; jissottolinja r-rwol speċifiku u l-għarfien espert tagħhom fil-ġestjoni u l-preservazzjoni tal-art u jappella għal aktar kooperazzjoni mal-popli indiġeni u l-inklużjoni tagħhom kif ukoll għal sforzi biex tissaħħaħ il-parteċipazzjoni demokratika tagħhom fil-proċessi ta' teħid ta' deċiżjonijiet rilevanti, inklużi dawk relatati mad-diplomazija internazzjonali dwar il-klima; jilqa' l-isforzi tal-Kummissjoni biex tappoġġja l-parteċipazzjoni tal-popli indiġeni permezz tal-appoġġ speċifiku tagħha għal diversi proġetti bħaċ-Ċentru għad-Dokumentazzjoni, ir-Riċerka u l-Informazzjoni tal-Popli Indiġeni (DOCIP); jinkoraġġixxi lill-Kummissjoni tkompli tippromwovi d-djalogu u l-kollaborazzjoni bejn il-popli indiġeni u l-Unjoni Ewropea, kif ukoll mal-fora internazzjonali, b'mod partikolari fir-rigward tat-tibdil fil-klima; Jaċċentwa l-fatt li filwaqt li l-attakki u t-theddid iseħħu kullimkien fid-dinja, ir-Rapporteur Speċjali tan-NU dwar is-Sitwazzjoni tad-Difensuri tad-Drittijiet tal-Bniedem jispjega li s-sitwazzjoni hija partikolarment drammatika fl-Amerka Latina u l-Asja, fejn xi investituri internazzjonali, kumpaniji u gvernijiet lokali jinjoraw it-tħassib leġittimu tal-popolazzjonijiet; jinnota li f'ħafna mill-każijiet, il-kunflitti u l-ksur iseħħu f'kuntest ta' inugwaljanza ekonomika u esklużjoni soċjali; jikkundanna l-persekuzzjoni ġudizzjarja u l-kriminalizzazzjoni ta' attivisti ambjentali fir-reġjun tal-Amażonja, fejn l-attakki, il-qtil u l-persekuzzjoni ta' attivisti ambjentali qegħdin jiżdiedu; jikkundanna ż-żieda fl-għadd ta' attakki kontra attivisti ambjentali u l-persekuzzjoni tagħhom fil-Honduras u l-qtil reċenti ta' attivisti ambjentali ta' Guapinol; jinnota li matul l-aħħar tliet snin, ġew irreġistrati 578 qatla ta' difensuri tad-drittijiet tal-bniedem ambjentali, tal-art u indiġeni; jisħaq li l-Filippini huma konsistentement fil-quċċata tal-lista ta' pajjiżi fejn huwa l-aktar perikoluż li wieħed ikun difensur tad-drittijiet ambjentali; itenni t-talba tiegħu lill-Kummissjoni, minħabba l-gravità tal-ksur tad-drittijiet tal-bniedem fil-pajjiż u fin-nuqqas ta' kwalunkwe titjib jew rieda sostanzjali ta' kooperazzjoni min-naħa tal-awtoritajiet Filippini, biex tibda l-proċedura li tista' twassal għall-irtirar temporanju tal-preferenzi skont l-Iskema Ġeneralizzata ta' Preferenzi Plus (GSP+); Jirrakkomanda li l-Istati Membri tal-UE li għadhom ma għamlux dan, jirratifikaw il-Konvenzjoni 169 tal-ILO dwar Popli Indiġeni u Tribali; Jappella lill-Kummissjoni tiżgura li l-UE ma tappoġġjax inizjattivi u proġetti li jwasslu għall-ħtif illegali tal-art, il-qtugħ illegali tas-siġar għall-injam u d-deforestazzjoni, jew effetti dannużi oħra fuq l-ambjent; jikkundanna kwalunkwe tentattiv ta' deregolamentazzjoni tal-ħarsien tal-ambjent u tad-drittijiet tal-bniedem fil-kuntest tal-pandemija tal-COVID-19 u kriżijiet oħra; Jikkundanna bil-qawwa ż-żieda fin-numru ta' omiċidji, attakki ta' malafama, atti ta' persekuzzjoni, kriminalizzazzjoni, priġunerija, vessazzjonijiet u intimidazzjoni kontra popli indiġeni u attivisti tad-drittijiet tal-bniedem fil-qasam ambjentali u difensuri tal-art fid-dinja kollha u jitlob li dawk responsabbli jagħtu kont ta' għemilhom; Jisħaq fuq il-fatt li d-difensuri nisa tad-drittijiet tal-bniedem ambjentali jiffaċċjaw sfidi addizzjonali fil-ħidma, fil-komunitajiet u fid-djar tagħhom peress li jinsabu fil-mira ta' theddid speċifiku għall-ġeneru u vjolenza speċifika għall-ġeneru jew huma esposti għalih; jinnota li d-difensuri nisa huma aktar f'riskju li jiġu soġġetti għal ċerti forom ta' vjolenza u ksur ieħor, preġudizzju, esklużjoni u rifjut minn dak li jesperjenzaw il-kontropartijiet irġiel tagħhom; Jappella lill-UE u lill-Istati Membri tagħha biex jappoġġjaw lid-difensuri kollha tad-drittijiet tal-bniedem, b'mod partikolari d-difensuri tad-drittijiet ambjentali u r-rappreżentanti legali tagħhom, u biex jiġbdu l-attenzjoni għall-każijiet tagħhom meta jkun meħtieġ; jinsab konvint li l-appoġġ għad-difensuri tad-drittijiet tal-bniedem fil-qasam tal-ambjent għandu jiżdied u li kwalunkwe rappreżalja jew attakk kontrihom minn atturi korporattivi jew statali għandhom jiġu kkundannati mill-UE permezz ta' stqarrijiet pubbliċi u azzjonijiet lokali meta jkun xieraq; itenni l-pożizzjoni tiegħu dwar il-ħtieġa li s-SEAE, il-Kummissjoni u l-Istati Membri jinvestu u jsaħħu mekkaniżmi u programmi ta' protezzjoni aċċessibbli speċifiċi u sensittivi għal kwistjonijiet relatati mas-sessi għad-difensuri tad-drittijiet ambjentali, inkluż id-difensuri lokali u indiġeni u li jinvolvuhom fi kwalunkwe investigazzjoni ta' ksur; Jesprimi t-tħassib kbir tiegħu dwar il-fatt li s-sitwazzjoni tad-difensuri tal-ambjent, l-informaturi, il-ġurnalisti u l-ġuristi speċjalizzati fil-qasam ambjentali qiegħda tiddeterjora b'mod kostanti madwar id-dinja kollha; jitlob lill-UE u lill-Istati Membri tagħha jipproteġu l-libertà ta' espressjoni, il-libertà tal-midja u l-pluraliżmu u d-dritt ta' għaqda, u jiżguraw is-sikurezza u l-protezzjoni tal-ġurnalisti u l-informaturi kemm fl-UE kif ukoll permezz tar-relazzjonijiet esterni tagħha; jesprimi t-tħassib kbir tiegħu dwar l-abbużi, ir-reati u l-attakki fatali li għadhom isiru fil-konfront tal-ġurnalisti u tal-ħaddiema tal-midja minħabba l-attivitajiet tagħhom; jirrimarka li l-iżvelar ta' informazzjoni protetta huwa forma tal-libertà tal-espressjoni u tal-informazzjoni u dan jiżvolġi rwol ewlieni fl-esponiment u l-prevenzjoni ta' ksur tal-liġi tal-Unjoni, u fit-tisħiħ tar-responsabbiltà demokratika u tat-trasparenza; jappella lill-Kummissjoni, f'dan il-kuntest, tissorvelja t-traspożizzjoni u tiżgura l-applikazzjoni sħiħa, mill-Istati Membri tad-Direttiva (UE) 2019/1937; iqis il-libertà tal-informazzjoni bħala strument importanti għal persuni li jistgħu jkunu affettwati mill-konsegwenzi tat-tibdil fil-klima biex ikunu jafu b'mod xieraq u fi stadju bikri dwar l-effetti dannużi tat-tibdil fil-klima u l-miżuri ta' adattament; jappella għar-rispett għal-libertà tal-informazzjoni; Jirrikonoxxi li l-azzjonijiet meħuda mid-difensuri ambjentali huma essenzjali peress li jfittxu, ifasslu u jxerrdu soluzzjonijiet u mekkaniżmi vijabbli għall-prevenzjoni, ir-reżiljenza u l-adattament għat-tibdil fil-klima għan-nies li jgħixu fit-territorji affettwati; Jappella lill-Kummissjoni tagħti attenzjoni speċifika lill-ħtiġijiet differenzjati ta' protezzjoni tad-difensuri nisa tad-drittijiet tal-bniedem, filwaqt li tirrikonoxxi r-rwol tagħhom bħala aġenti tal-bidla b'saħħithom, b'mod partikolari għall-azzjoni dwar il-klima; jisħaq, f'dan ir-rigward, fuq il-ħtieġa li jiġu appoġġjati t-tisħiħ tal-kapaċitajiet u r-rwol tan-nisa bħala edukaturi u promoturi tal-bidla, filwaqt li jiġi żgurat finanzjament adegwat għal dawn l-organizzazzjonijiet; ifakkar li kemm-il darba nisa mexxejja tal-komunità u attivisti ambjentali jkunu vittmi ta' ripressjoni u saħansitra qtil, bħal fil-każ tal-attivisti kuraġġużi nominati u magħżula għall-Premju Sakharov tal-Parlament Ewropew għal-Libertà tal-Ħsieb, bħal Marielle Franco mill-Brażil, li nqatlet fl-2018, u Berta Cáceres mill-Honduras, li nqatlet fl-2016; Jappella lill-UE u lill-Istati Membri tagħha jitolbu u jiżguraw li d-dritt għal approvazzjoni ħielsa, antiċipata u informata tal-popli indiġeni jiġi rrispettat, mingħajr koerċizzjoni, fi kwalunkwe ftehim jew proġett ta' żvilupp li jista' jaffettwa l-artijiet, it-territorji jew ir-riżorsi naturali tal-popli indiġeni; jisħaq fuq il-fatt li l-promozzjoni tad-drittijiet tal-popli indiġeni u l-prattiki tradizzjonali tagħhom huma importanti għall-ksib ta' żvilupp sostenibbli, il-ġlieda kontra t-tibdil fil-klima u l-preservazzjoni u r-restawr tal-bijodiversità, filwaqt li jiġu żgurati salvagwardji adegwati; Jappella lill-Kummissjoni u lill-Kunsill biex jużaw l-istrumenti kollha għad-dispożizzjoni tagħhom, flimkien mad-dispożizzjonijiet dwar l-implimentazzjoni u l-infurzar tad-drittijiet tal-bniedem fil-qafas tal-politika barranija tal-Unjoni u l-Ftehimiet ta' Assoċjazzjoni, biex jappoġġjaw u jipproteġu b'mod effettiv lid-difensuri tad-drittijiet tal-bniedem u tal-ambjent fil-viċinat tal-UE, kif ukoll biex jinkoraġġixxu lill-pajjiżi kandidati tal-UE biex jikkonverġu b'mod effettiv mal-valuri u l-istandards Ewropej; Jappella għall-adozzjoni ta' anness għal-Linji Gwida tal-UE dwar id-Difensuri tad-Drittijiet tal-Bniedem iddedikat għall-isfidi u l-ħtiġijiet speċifiċi tad-difensuri ambjentali u l-politika tal-UE f'dan ir-rigward; jisħaq fuq l-importanza li tiġi żgurata l-kontinwazzjoni tal-proġett ProtectDefenders.eu b'livelli ogħla ta' finanzjament kif ukoll b'għodod eżistenti oħra tal-UE għall-appoġġ tad-difensuri tad-drittijiet tal-bniedem; Jappella għall-adozzjoni ta' lista tal-UE b'pajjiżi ta' prijorità fejn is-SEAE, il-Kummissjoni u l-Istati Membri jżidu l-azzjoni tagħhom b'appoġġ tad-difensuri ta' drittijiet fil-qasam tal-ambjent u jinvolvu ruħhom ma' awtoritajiet lokali fl-introduzzjoni jew it-titjib ta' mekkaniżmi ta' protezzjoni u leġiżlazzjoni speċifika li tiddefinixxi d-difensuri ambjentali, tirrikonoxxi l-ħidma tagħhom u tiggarantixxi l-protezzjoni tagħhom; jinsisti li din il-lista ta' prijorità għandha titħejja mis-SEAE, f'konsultazzjoni mill-qrib mal-partijiet ikkonċernati u mal-Parlament, u tiġi aġġornata fuq bażi annwali; jappella wkoll lill-VP/RGħ jipprovdi rapport annwali pubbliku dwar l-azzjonijiet imwettqa fil-pajjiżi ta' prijorità, kif ukoll dwar il-protezzjoni tad-difensuri ambjentali madwar id-dinja; Iħeġġeġ lin-NU jassumu rwol akbar fil-protezzjoni tal-ekosistemi globali u d-difensuri ambjentali, b'mod partikolari fejn it-tibdil fil-klima għandu impatt sever fuq il-komunitajiet indiġeni u lokali; jappella, għaldaqstant, biex l-UE tippromwovi inizjattiva fil-livell tan-NU għall-osservaturi internazzjonali biex dawn jimmonitorjaw ħsara ambjentali serja, kriżijiet ambjentali severi jew sitwazzjonijiet fejn id-difensuri tad-drittijiet ambjentali huma l-aktar f'riskju u biex jinvolvu ruħhom mal-awtoritajiet u jgħinuhom jistabbilixxu ambjent protettiv għal dawn id-difensuri; Jistieden lill-Kummissjoni u lill-Istati Membri jippromwovu, permezz ta' djalogu politiku, l-adozzjoni ta' pjanijiet ta' azzjoni nazzjonali li jiggarantixxu ambjent sikur u liberu għad-difensuri tal-ambjent billi jintegraw perspettiva usa' ta' protezzjoni kollettiva, inklużi miżuri politiċi biex jilleġittimaw komunitajiet u gruppi involuti fil-ħarsien tal-ambjent; jistieden lill-Kummissjoni tindirizza b'mod espliċitu d-drittijiet tal-bniedem tal-popli indiġeni u tal-komunitajiet lokali skont il-liġi tal-foresti, il-governanza u l-ftehimiet ta' sħubija volontarja fil-kummerċ (FLEGT VPAs); Ifakkar li, f'konformità mad-Dikjarazzjoni tan-NU dwar id-Difensuri tad-Drittijiet tal-Bniedem, l-Istati għandhom l-obbligu li jipproteġu lid-difensuri tal-bijodiversità bħala difensuri tad-drittijiet tal-bniedem; jesprimi s-sodisfazzjon tiegħu għat-tfassil ta' trattati internazzjonali bħall-Ftehim ta' Escazu, li huwa strument fundamentali għall-Amerka Latina u l-Karibew – ir-reġjun bl-akbar ammont irreġistrat ta' qtil ta' difensuri tad-drittijiet tal-bniedem fil-qasam ambjentali; UNFCCC, ġustizzja u obbligu ta' rendikont Jiddispjaċih għall-fatt li, anke jekk jiġu implimentati bis-sħiħ mill-Istati kollha, il-kontributi attwali stabbiliti fil-livell nazzjonali (NDCs) jistgħu jwasslu għal żieda diżastruża fit-temperatura globali ta' 3 °C ogħla mil-livelli preindustrijali, li tmur kontra l-Ftehim ta' Pariġi; iwissi li xenarju bħal dan iwassal għal impatti klimatiċi u ambjentali estremi u effetti negattivi mifruxa fuq id-drittijiet tal-bniedem; Jilqa' b'sodisfazzjon l-inklużjoni tad-drittijiet tal-bniedem fil-Preambolu tal-Ftehim ta' Pariġi u jitlob miżuri effettivi biex jiġu rispettati u promossi l-obbligi tad-drittijiet tal-bniedem fl-implimentazzjoni tal-Ftehim u fit-teħid ta' azzjoni klimatika; jiddispjaċih, madankollu, li ma hemm l-ebda dispożizzjoni konkreta biex l-atturi statali u korporattivi jinżammu responsabbli għall-ksur tad-drittijiet tal-bniedem marbut mat-tibdil fil-klima; Iħeġġeġ lill-partijiet għall-UNFCCC ikomplu jżidu l-ambizzjoni tagħhom f'termini ta' mitigazzjoni u adattament skont l-objettivi tal-Ftehim ta' Pariġi u jintegraw id-dimensjoni tad-drittijiet tal-bniedem fl-NDCs tagħhom u fil-komunikazzjoni tagħhom dwar l-adattament; jappella lis-segretarjat tal-UNFCCC jiżviluppa linji gwida dwar il-mod kif il-protezzjonijiet tad-drittijiet tal-bniedem għandhom jiġu integrati fl-NDCs u fil-komunikazzjoni dwar l-adattament f'kollaborazzjoni mal-Kummissarju Għoli tan-NU għad-Drittijiet tal-Bniedem; jinkoraġġixxi lill-partijiet jirrevedu l-kontributi maħsuba determinati fil-livell nazzjonali (INDCs) u l-NDCs u jiżviluppaw mekkaniżmi ta' monitoraġġ għall-NDCs, bil-parteċipazzjoni sħiħa u effettiva tal-popli indiġeni; Jisħaq fuq il-ħtieġa li jissaħħu s-sinerġiji fost l-obbligi ta' rapportar dwar il-klima u d-drittijiet tal-bniedem; iqis li l-linji gwida dwar il-qafas ta' trasparenza tal-Ftehim ta' Pariġi (Artikolu 13) għandhom jitolbu lill-partijiet jipprovdu informazzjoni mhux biss dwar l-emissjonijiet ta' gassijiet serra iżda wkoll dwar jekk il-politiki dwar il-klima humiex implimentati skont objettivi soċjetali oħra u oqfsa legali eżistenti, u għaldaqstant biex jinkludu informazzjoni dwar prattiki tajba, inkluż approċċi bbażati fuq id-drittijiet għal miżuri ta' mitigazzjoni u adattament, kif ukoll appoġġ; Iħeġġeġ lill-istituzzjonijiet tal-UE biex jikkooperaw b'mod attiv biex jiżvolġu rwol attiv u ambizzjuż fil-promozzjoni ta' approċċ dwar id-drittijiet tal-bniedem fin-negozjati internazzjonali dwar il-klima li għaddejjin bħalissa, b'mod partikolari fil-Mekkaniżmu għall-Iżvilupp Sostenibbli (SDM) u linji gwida oħra għal mekkaniżmi skont l-Artikolu 6(4) tal-Ftehim ta' Pariġi, li jiżguraw il-parteċipazzjoni sinifikanti u infurmata tad-detenturi tad-drittijiet, salvagwardji ambjentali u soċjali adegwati u mekkaniżmi ta' rimedju indipendenti; jisħaq fuq il-fatt li l-SDM għandu jkollu l-għan li jiffinanzja proġetti li huma ta' benefiċċju għal dawk l-aktar vulnerabbli għall-impatti tat-tibdil fil-klima u li l-proġetti ffinanzjati taħt l-SDM għandhom jiġu soġġetti għal valutazzjoni tal-impatt fuq id-drittijiet tal-bniedem, fejn ikunu biss eliġibbli għar-reġistrazzjoni l-proġetti li għandhom impatti pożittivi; Jappella lill-Kummissjoni tabbozza kriterji ta' eliġibilità għal għotjiet tal-UE li jippermettu lill-NGOs ambjentali, li altrimenti ma jkunux eliġibbli għal finanzjament minħabba d-daqs tagħhom, jiksbu aċċess aktar inklużiv għall-fondi; Jisħaq fuq il-fatt li biex jiġi żgurat l-obbligu ta' rendikont għall-atturi kollha, il-mekkaniżmi l-ġodda bħall-SDM iridu jintegraw politiki istituzzjonali ta' salvagwardja u mekkaniżmi ta' lmenti biex jiggarantixxu l-protezzjoni effettiva tad-drittijiet; Jistieden lis-Segretarjat tal-UNFCCC jiżviluppa, flimkien mal-partijiet għall-Konvenzjoni, qafas ġuridiku komuni għall-ġustizzja klimatika; Jisħaq fuq il-fatt li r-rendikont globali msemmi fl-Artikolu 14 tal-Ftehim ta' Pariġi għandu jintuża biex jiġi rieżaminat il-progress lejn l-integrazzjoni tad-drittijiet tal-bniedem u prinċipji oħra fl-azzjoni klimatika; jinnota li dan għandu jinkludi opportunitajiet għas-soċjetà ċivili u l-organizzazzjonijiet intergovernattivi biex jipprovdu l-kontribut tagħhom; iqis li l-valutazzjoni tal-implimentazzjoni tal-Ftehim ta' Pariġi għandha tgħin tidentifika prattiki tajbin u ostakli għall-implimentazzjoni tiegħu, kif ukoll biex tinforma NDCs futuri u kooperazzjoni internazzjonali; Jisħaq fuq il-fatt li l-azzjonijiet klimatiċi effettivi kollha bbażati fuq id-drittijiet għandhom jiggarantixxu parteċipazzjoni libera, attiva, sinifikanti u informata; jirrakkomanda li l-pjanijiet ta' mitigazzjoni u adattament għandhom ikunu disponibbli għall-pubbliku, iffinanzjati b'mod trasparenti u żviluppati ma' gruppi affettwati u/jew potenzjalment affettwati, speċjalment dawk l-aktar vulnerabbli; Jenfasizza l-fatt li l-pajjiżi li qegħdin jiżviluppaw ma jistgħux jittrattaw l-effetti tat-tibdil fil-klima waħedhom u li ħafna drabi jiddependu mill-assistenza internazzjonali fir-rigward tal-kapaċità tagħhom ta' ġestjoni tal-kriżijiet u l-kapaċità tagħhom li jadattaw u jantiċipaw l-effetti tat-tibdil fil-klima; Jissottolinja l-fehma tiegħu li l-liġijiet u l-istituzzjonijiet tad-drittijiet tal-bniedem li jintużaw b'mod komuni biex jitnaqqas id-distakk fl-obbligu ta' rendikont f'termini ta' governanza ma jistgħu bl-ebda mod jissostitwixxu miżuri effettivi għall-prevenzjoni u r-rimedju tal-ħsara kkawżata mit-tibdil fil-klima; iqis li l-Istituzzjonijiet Nazzjonali tad-Drittijiet tal-Bniedem (NHRIs) u s-soċjetà ċivili jistgħu jiżvolġu rwol effettiv fil-mekkaniżmi nazzjonali ta' obbligu ta' rendikont u ta' sorveljanza mfassla biex jiżguraw aċċess għal rimedju għal dawk li jsofru danni għad-drittijiet tal-bniedem b'riżultat tat-tibdil fil-klima; Jemmen li l-UE għandha tiżvolġi rwol ta' tmexxija attiv, b'saħħtu u ambizzjuż fit-tħejjijiet għas-26 konferenza tan-NU dwar it-tibdil fil-klima (COP26), li jpoġġi l-inklużjoni tal-prinċipji tad-drittijiet tal-bniedem fil-qalba tat-tfassil tal-politika internazzjonali dwar it-tibdil fil-klima biex tiġi evitata ħsara irreversibbli għall-iżvilupp tal-bniedem u l-ġenerazzjonijiet attwali u futuri; Jirrikonoxxi r-rwol attiv u l-involviment tas-soċjetà ċivili, inkluż l-organizzazzjonijiet nongovernattivi u d-difensuri tal-ambjent fil-promozzjoni ta' approċċi bbażati fuq id-drittijiet tal-bniedem għall-azzjoni klimatika u jappella biex l-UE tappoġġja dawn l-attivitajiet; jisħaq fuq il-ħtieġa li tiġi ggarantita l-parteċipazzjoni tas-soċjetà ċivili fil-qafas ta' trasparenza stabbilit fl-Artikolu 13 tal-Ftehim ta' Pariġi; Jinnota l-proposta tal-Kummissjoni għal regolament dwar l-emendar tar-Regolament (KE) Nru 1367/2006 (l-hekk imsejjaħ Regolament ta' Aarhus), li għandu jtejjeb l-implimentazzjoni tal-Konvenzjoni ta' Aarhus fil-livell tal-UE; iħeġġeġ ukoll lill-Istati Membri jiżguraw traspożizzjoni adegwata tal-atti leġiżlattivi rilevanti tal-UE (eż. id-Direttiva 2011/92/UE) u d-dispożizzjonijiet internazzjonali legalment vinkolanti (il-Konvenzjoni ta' Aarhus) fl-ordnijiet ġuridiċi tagħhom biex jiggarantixxu aċċess inklużiv għall-informazzjoni, il-parteċipazzjoni pubblika fit-teħid ta' deċiżjonijiet u l-aċċess għall-ġustizzja fi kwistjonijiet ambjentali; Jisħaq li l-azzjonijiet tal-attivisti ambjentali huma assolutament konformi mal-Għanijiet ta' Żvilupp Sostenibbli u li l-implimentazzjoni sistemika ta' dawn l-għanijiet għandha tiġi segwita lokalment, nazzjonalment u internazzjonalment; Ifakkar li l-Istati Membri huma meħtieġa jirregolaw il-kumpaniji biex jiżguraw li ma jikkawżawx abbużi tad-drittijiet tal-bniedem u li l-atturi privati u korporattivi għandhom l-obbligu li jindirizzaw l-implikazzjonijiet tat-tibdil fil-klima fuq id-drittijiet tal-bniedem, f'konformità mal-Prinċipji Gwida tan-NU dwar in-Negozju u d-Drittijiet tal-Bniedem; Jinkoraġġixxi lill-Kummissjoni u lill-Istati Membri jkunu atturi attivi fit-tfassil, l-istabbiliment u l-promozzjoni ta' salvagwardji u proċessi ta' responsabbiltà fi ħdan il-korpi rikonoxxuti internazzjonalment biex jiżguraw li l-bidliet strutturali li saru biex jinkiseb it-tnaqqis drastiku fl-emissjonijiet sal-2030, kif previst mill-politiki dwar il-klima, jitfasslu, jiġu implimentati u mmonitorjati b'mod li jipproteġi d-drittijiet tal-persuni u tal-komunitajiet affettwati, inkluż id-dritt għax-xogħol u għall-promozzjoni ta' kundizzjonijiet tax-xogħol ġusti u ekwi; jenfasizza li t-tranżizzjoni ekoloġika għandha tkun ġusta u ma tħalli lil ħadd barra; Jisħaq fuq l-importanza ta' diliġenza dovuta korporattiva u responsabbiltà korporattiva sostenibbli u responsabbli bħala mezzi sinifikanti u indispensabbli għall-prevenzjoni u l-protezzjoni kontra ksur serju tad-drittijiet tal-bniedem u tal-ambjent; jappella lill-UE tappoġġja obbligu ta' rendikont korporattiv sostenibbli u responsabbli bħala element ewlieni tal-Patt Ekoloġiku Ewropew; jappella lill-Istati Membri jimplimentaw miżuri regolatorji effettivi biex jidentifikaw, jivvalutaw, jipprevjenu, iwaqqfu, jimmitigaw, jimmonitorjaw, jikkomunikaw, jagħtu rendikont, jindirizzaw u jirrimedjaw abbużi potenzjali u/jew reali tad-drittijiet tal-bniedem, u jżommu lin-negozji responsabbli fir-rigward tal-iżgurar li jissodisfaw l-obbligi ta' diliġenza dovuta tagħhom fir-rigward tal-impatt tat-tibdil fil-klima fuq id-drittijiet tal-bniedem, skont il-Prinċipji Gwida tan-NU dwar in-Negozju u d-Drittijiet tal-Bniedem; Jilqa' l-impenn tal-Kummissjoni li tiżviluppa proposta leġiżlattiva dwar id-diliġenza dovuta obbligatorja għall-kumpaniji dwar id-drittijiet tal-bniedem u l-ambjent fil-ktajjen tal-provvista tagħhom; jirrakkomanda li din il-proposta leġiżlattiva għandha tappoġġja u tiffaċilita l-iżvilupp ta' metodoloġiji komuni ta' kejl tal-impatt għall-impatti ambjentali u tat-tibdil fil-klima; jisħaq fuq l-importanza ta' konsultazzjoni u komunikazzjoni effettivi, sinifikanti u informati mal-partijiet ikkonċernati kollha affettwati jew potenzjalment affettwati, inkluż id-difensuri ambjentali; iħeġġeġ lill-UE tappoġġja u timpenja ruħha b'mod effettiv fin-negozjati li għaddejjin bħalissa għal trattat vinkolanti tan-NU dwar il-kummerċ u d-drittijiet tal-bniedem biex jirregola l-attivitajiet tal-kumpaniji transnazzjonali u impriżi oħra tan-negozju; iqis li kwalunkwe strument bħal dan irid jinkoraġġixxi lill-atturi korporattivi u l-investituri jassumu r-responsabbiltajiet tagħhom fir-rigward tad-dritt tal-bniedem għal ambjent san; iqis li kwalunkwe strument bħal dan għandu jinkludi dispożizzjonijiet sodi għall-protezzjoni ambjentali u jħeġġeġ lill-atturi korporattivi kif ukoll lill-istituzzjonijiet finanzjarji, iżda wkoll lill-investiment reġjonali jew lill-istituzzjonijiet tal-iżvilupp, biex jassumu r-responsabbiltajiet tagħhom fir-rigward tad-dritt tal-bniedem għal ambjent san; Jissottolinja l-importanza tal-ġlieda kontra l-korruzzjoni fil-livell globali peress li din hija ta' ħsara għat-tgawdija tad-drittijiet tal-bniedem u għandha riperkussjonijiet negattivi speċifiċi u taffettwa b'mod sproporzjonat il-gruppi l-aktar żvantaġġati, emarġinati u vulnerabbli tas-soċjetà, bħan-nisa, it-tfal, il-persuni b'diżabilità, l-anzjani, il-foqra, il-popli indiġeni jew il-persuni li jagħmlu parti minn minoranzi, fost oħrajn billi dawn jiġu esklużi mill-aċċess ugwali għar-riżorsi naturali, inkluża l-art; Jappella lill-Kunsill u lis-SEAE jinkludu reati relatati mal-korruzzjoni fost l-atti punibbli fi ħdan ir-Reġim Globali ta' Sanzjonijiet tal-UE b'rabta mad-Drittijiet tal-Bniedem, l-hekk imsejjaħ Att Magnitsky Ewropew, u jiżguraw l-adozzjoni u l-implimentazzjoni rapida tiegħu; Jemmen li r-reviżjoni attwali tal-politika kummerċjali tal-UE għandha tkun opportunità biex tiddefinixxi mill-ġdid, tippromwovi u ssaħħaħ il-ħarsien tad-drittijiet tal-bniedem fil-politika kummerċjali; jisħaq fuq il-fatt li l-kapitoli dwar l-iżvilupp sostenibbli ta' ftehimiet kummerċjali futuri jridu jkunu koperti mill-mekkaniżmi ta' soluzzjoni ta' tilwim ta' dawn il-ftehimiet; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà, lir-Rappreżentant Speċjali tal-UE għad-Drittijiet tal-Bniedem, lill-gvernijiet u lill-parlamenti tal-Istati Membri, lill-Kunsill tas-Sigurtà tan-NU, lis-Segretarju Ġenerali tan-NU, lill-President tal-74 sessjoni tal-Assemblea Ġenerali tan-NU, lill-President tal-Kunsill tad-Drittijiet tal-Bniedem tan-NU, lill-Kummissarju Għoli tan-NU għad-Drittijiet tal-Bniedem u lill-Kapijiet tad-Delegazzjonijiet tal-UE.
Extracted from TA-9-2021-0245_MT.docx